  Константин Вознесенских Анжелика Тихонова корреспондент Удмуртиысь 65 ӵектосъёс Азьмуртлэн лулчеберет кичӧлтонъёсъя фондысьтыз оглом 46 миллион 386 сюрс манет пала утӥзы. Фондлэн 2022-тӥ арын нырысетӥ конкурсэзлы йылпумъянъёс 30-тӥ южтолэзе лэсьтӥзы. Вормисьёс пӧлы удмурт егитъёслэн «Куара» огинзылэн «Удмурт дӥсья "Айшон" лаборатория» ӵектосэз но пыриз. Кичӧлтонзэс быдэстыны 500 сюрс манет котыр басьтозы. Со сярысь ивортодэтъя «Удмуртия» агентстволэн корреспондентэзлы ӵектослэн авторез Ольга Степанова вераз. «Айшон» ӵектос удмурт дӥськутэз улонын но вотэсын чебер возьматонлы, вӧлмытонлы сӥземын. Радъясьёс сое кӧня ке люкетэн улонэ пыӵатозы. Нырысь ик ньыль ёросъёсын семинаръёс ортчытозы. « Проектамы чакламын ёросъёсын улӥсьёс понна, культура учреждениосын ужасьёс, фольклор ансамбльёсы ветлӥсьёс понна семинаръёс. Жаляса верано, ёросъёсын ӵемысь ас пал дэремъёссэс шонертэм стилизовать каро яке воксё но уг тодо асьсэлэсь «шонер» дэремзэс. Та ужез вӧлмытэммы потэ вал. Со сяна, та семинаръёсын луоз практической люкетэз: дышетомы удмурт дэремъёсты вотэсын чебер возьматыны туспуктэмъёс, видео пыр » Ольга Степанова, «Айшон» ӵектослэн кивалтӥсез Дышетсконъёсы оглом 120 адями пыриськоз шуыса чаклало. Семинаръёсты радъяны, удмурт дэремлэн аспӧртэмлыкеныз, пуштросэныз тодматыны ӵектослэн кураторез Дарали Лели юрттӥськоз. Нош туспуктэмъёс лэсьтыны, видео дасяны «Куара» огинлэн кивалтӥсез Владислав Степанов дышетоз. Со ик куинь пӧртэм удмурт дэремъёсты возьматӥсь куинь промороликъёс дасян бордын тыршоз. Роликъёс вань тунсыкъяськисьёсты удмурт дэремлэн чеберлыкеныз тодматозы. Озьы ик ӵектос улсын дырпус но лэсьтозы. « Аутентичной дӥськутэн ужаммы сяна, потэ на вылэм туала удмурт дизайнеръёслэсь но ужъёссэс вӧлмытэммы. Соослэн коллекциосынызы дырпус поттом, нош туспуктомы дизайнеръёслэн дӥськутэнызы тодмо удмурт нылашъёсты: кырӟасьёсты, блогеръёсты, тодосчиосты, актрисаосты, журналистъёсты. Озьы тодмо 12 нылашъёс туспуктӥськозы 12 удмурт дизайнеръёслэн дӥськутъёсынызы » Ольга Степанова, «Айшон» ӵектослэн кивалтӥсез Со сяна, ӵектос улсын ик, вань мылкыд карисьёслы конкурс радъялозы. Ваньмыз, кинлэн дораз вашкала дӥсез яке солэн люкетэз, чеберъяськонэз вань, солэн историез сярысь гожтыны быгатозы: кытысь со, кызьы семьяязы вуиз, кызьы утиськиз но мукетсэ. Тужгес усто уж понна кузьымъёс сётозы. « Нош йылпумъяськоз та ӵектосмы проектмылэн емышъёсыныз тодматонэн: календарен, видеоосынымы… Эшшо та чебер ӝытамы коллекциос но возьматыны быгатысалмы. Ваньзэ сое чакласькомы онлайн-трансляциен карыны на, кин уз быгаты лыктыны со ӝытэ, мед азьланяз но быгатоз учкыны шуыса » Ольга Степанова, «Айшон» ӵектослэн кивалтӥсез Ӵектосэз туэ оштолэзе улонэ пыӵатыны кутскозы но куарусён толэзь пумын йылаз-пумаз вуттозы. Пусъём, Азьмуртлэн лулчеберет кичӧлтонъёсъя фондэз кылем арын гинэ кылдытэмын вал. Туэ солэн кыкетӥ конкурсэз ортчиз. Отчы быдэс Россиысь 10 сюрс 290 куриськонъёс вуизы. Вормисьёс пӧлы 1 сюрс 382 ӵектосъёс пыризы. Со пӧлысь 1 сюрс 246-ез фондлэсь грантсэ нырысьсэ басьтозы. Тодэ вайытом, Азьмуртлэн лулчеберет кичӧлтонъёсъя фондэзлэн нырысетӥ конкурсаз Удмуртиысь 52 ӵектосъёс 44 миллион манетлэсь трос коньдон утӥзы вал.  Тегъёс: Удмуртия Ижкар Лулчеберет удмуртъёс грантъёс  